Адыгэ Сайт: Шъачэ щыкIорэ бизнес форумым Адыгэ Республикэр чанэу хэлажьэ (+ сурэтхэр)\nШъачэ щыкIорэ бизнес форумым Адыгэ Республикэр чанэу хэлажьэ (+ сурэтхэр)\nАдыгэ Республикэм IофшIэпIэ чIыпIэ мин 1,5-рэ фэдиз щыIэ хъущт\nШъачэ щыкIорэ Урысые Федерацие инвестиционнэ форумым иапэрэ мафэ аухыгъ. Анахь мэхьанэшхо зиIэгъэ хъугъэ-шIагъэу щытыгъэр УФ-м и Правительствэ и Тхьаматэу Дмитрий Медведевыр зыхэлэжьэгъэ зэхэсыгъор ары.\nФорумым илъэхъан зэхэгущыIэжь зэфэшъхьафхэр щыIагъэх. Адыгэ Республикэм илIыкIохэу АР-м и ЛIышъхьэ ипшъэ­рылъхэр пIэлъэ гъэнэфагъэкIэ зыгъэцэ­кIэрэ КъумпIыл Мурат зипащэхэм нэ­мыкI шъолъырхэм къарыкIыгъэхэм, Уры­сые Федерацием икомпание, ибизнес-куп инхэм ялIыкIохэм IофшIэным епхыгъэ зэдэгущыIэгъу заулэ адыряIагъ. Респуб­ликэм инвестиционнэ амалэу иIэхэм уасэ къафишIыгъ УФ-м сатыумкIэ иминистрэу Денис Мантуровым.\nГущыIэм пае, ООО-у «Черкесские сады» зыфиIорэм мыIэрысэ ыкIи дэшхо чъыгхэр зыщагъэтIысхьащтхэ гектар 700-м ехъумэ апэIухьащт сомэ миллиарди 5,2-м ехъу къытIупщыщт. ООО-у «Логистический центр Адыгея-1» зыфиIорэм индустриальнэ паркэу «Теучежский» зыфиIорэм изэхэщэн сомэ миллиарди 4 хилъхьан мурад иI. Джащ фэдэу «ПивэшI заводэу Мыекъуапэм» зэзэгъыныгъэ заулэ дашIыгъ. Ащ ипроект сомэ миллиардрэ миллион 800-рэ фэдиз халъхьэнэу ары.\nДжащ фэдэу республикэм IэкIэхьащт энергиер нахьыбэ шIыгъэным, инфраструктурэм ылъэныкъокIэ щыкIагъэхэр дэгъэзыжьыгъэнхэм, сотовэ зэпхыныгъэм хэхъоныгъэ егъэшIыгъэным лъэшэу анаIэ атырагъэтыщт. ГущыIэм пае, ПАО-у «Мобильные Телесистемы» зыфиIорэм дашIыгъэ зэзэгъыныгъэм псэупIэ цIы­кIухэм ыкIи Адыгэ Республикэм икъушъхьэлъэ чIы­пIэхэм сетеу 4G-м хэхъоныгъэ ащи­шIыныр къыделъытэ. Проектыр илъэсищ­кIэ гъэцэкIагъэ хъунэу ары къызэрэрадзэрэр. Инвестициеу пэIухьащтыр сомэ миллион 200 фэдиз.\n«2007-рэ илъэсым къыщегъэжьагъэу Шъачэ щыкIорэ инвестиционнэ форумым Адыгэ Республикэр ренэу хэлажьэ. А Iоф­шIэным шIогъэ гъэнэфагъэ къехьы. Шъачэ щырахъухьэгъэ проектхэм ащыщыбэхэр агъэцэкIагъэх. Къыддэлажьэ­хэрэми къагурыIуагъ Адыгэ Республикэм епхыгъэ бизнес-проектхэм ахъщэ апэIубгъэ­хьаныр федэу зэрэщытыр», — къыIуагъ КъумпIыл Мурат.\nСурэтхэр къызыхэтхыгъэр: facebook.com\nТхыгъэр къызыхэтхыгъэр: adygvoice.ru